จับตา! ประชุม “เอเปค” ถกประเด็น “เศรษฐกิจ-พลังงาน”
บรรดาผู้นำแถบแปซิฟิกเตรียมประชุม “เอเปค” ระหว่างวันที่ 18-19 พ.ย. 65 ที่กรุงเทพฯ ถึงประเด็นราคาพลังงาน-อาหารที่สูงขึ้นตามภาวะชะงักงันของห่วงโซ่อุปทาน ทั้งนี้เหล่าผู้นำมีแนวโน้มเห็นพ้องด้านส่งเสริมการค้า-ลงทุนและบูรณาการทางเศรษฐกิจ เพื่อกระตุ้นการเติบโตของเศรษฐกิจภูมิภาค
บรรดาผู้นำแถบแปซิฟิกเตรียมประชุม “เอเปค” ระหว่างวันที่ 18-19 พ.ย. 65 ที่กรุงเทพฯ ถึงประเด็นราคาพลังงาน-อาหารที่สูงขึ้นตามภาวะชะงักงันของห่วงโซ่อุปทาน ทั้งนี้เหล่าผู้นำมีแนวโน้มเห็นพ้องด้านส่งเสริมการค้า-ลงทุนและบูรณาการทางเศรษฐกิจ เพื่อกระตุ้นการเติบโตของเศรษฐกิจภูมิภาค
17 พ.ย. 2565

ผู้สื่อข่าวรายงานว่า วันนี้ (17พ.ย.65) บรรดาผู้นำในแถบแปซิฟิกเตรียมจัดการประชุมเป็นเวลา 2 วัน ระหว่าง (18-19 พ.ย.65) ที่กรุงเทพมหานคร โดยเน้นไปที่แนวทางการจัดการกับราคาพลังงานและอาหารที่สูงขึ้น ตลอดจนภาวะชะงักงันของห่วงโซ่อุปทานที่เกิดจากสงครามของรัสเซียในยูเครน และในระหว่างการประชุมสุดยอดของกลุ่มความร่วมมือทางเศรษฐกิจเอเชีย-แปซิฟิก (เอเปค) 21 ประเทศ บรรดาผู้นำมีแนวโน้มที่จะเห็นพ้องกันในการส่งเสริมการค้า, การลงทุน และการบูรณาการทางเศรษฐกิจ เพื่อกระตุ้นการเติบโตของเศรษฐกิจในภูมิภาค
ขณะที่สำนักข่าวเกียวโดรายงานว่า นางคามาลา แฮร์ริส รองประธานาธิบดีสหรัฐ จะเข้าร่วมการประชุมสุดยอดเอเปคที่กรุงเทพมหานคร แทนประธานาธิบดีโจ ไบเดน และขณะเดียวกันประธานาธิบดีวลาดีมีร์ ปูติน ของรัสเซียจไม่เข้าร่วมการประชุมเช่นเดียวกับที่ไม่ได้เข้าร่วมการประชุมสุดยอดของกลุ่ม G20 ซึ่งสิ้นสุดลงเมื่อวันที่ (16 พ.ย.65) ที่เกาะบาหลี ประเทศอินโดนีเซีย
ด้านเจ้าหน้าที่ฝ่ายบริหารอาวุโสของสหรัฐระบุว่า นางแฮร์ริส จะเน้นย้ำถึงความเป็นผู้นำทางเศรษฐกิจของสหรัฐในภูมิภาคนี้ และจะเรียกร้องให้สมาชิกเอเปครายอื่นๆ สนับสนุนวิสัยทัศน์ของสหรัฐในด้านกฎระเบียบทางเศรษฐกิจระหว่างประเทศ และวิพากษ์วิจารณ์การดำเนินนโยบายการทูตของจีนผ่านการบีบบังคับทางเศรษฐกิจและการวางกับดักหนี้
สำหรับการประชุมเอเปคจะเป็นการประชุมสุดยอดชุดสุดท้ายในภูมิภาคเอเชียตะวันออกเฉียงใต้ หลังจากที่มีการประชุมสุดยอดอาเซียนในกรุงพนมเปญ และการประชุมสุดยอด G20 ที่เกาะบาหลีของอินโดนีเซีย รวมถึงการเจรจาทวิภาคีและไตรภาคี
ทั้งนี้กลุ่มเอเปคมีมูลค่าการค้ารวมกันประมาณครึ่งหนึ่งของการค้าโลกและคิดเป็น 60% ของผลิตภัณฑ์มวลรวมภายในประเทศ (GDP) โลก โดยเอเปคมีสมาชิกรวม 21 เขตเศรษฐกิจ ได้แก่ ออสเตรเลีย, บรูไน, แคนาดา, ชิลี, จีน, ฮ่องกง, อินโดนีเซีย, ญี่ปุ่น, มาเลเซีย, เม็กซิโก, นิวซีแลนด์, ปาปัวนิวกินี, เปรู, ฟิลิปปินส์, รัสเซีย, สิงคโปร์, เกาหลีใต้, ไต้หวัน, ไทย, สหรัฐอเมริกา และเวียดนาม